  Виталий Пронин Кылем арня пумын Вотка городын ортчиз удмурт Олимпиада. 24-тӥ Гурт шудонъёсы 1 сюрс 400 спортсменъёс пыриськизы, спортысь 18 амалъя кужымзэс эскеризы, шудытӥськиз 130 комплект медаль. Вань вормонъёс - КулаковалыВотка городын улӥсьёс тулыс гинэ трос калыкез пумитазы вал П. Чайковскийлы сӥзем фестивальын. Таяз учыре 4 нунал ӵоже Вотка музъем вылын удмурт Олимпиадалэн тылыз ӝуаз. Кемалы вунонтэм кылёз Гурт шудонъёсты сӥё-дано усьтон. Ужрадэз радъясьёс сое туж быгатыса ортчытӥзы: чебер, ӝог но шекъёстэк. Пусйыны кулэ созэ но: тросэз ёросъёс, Гурт шудонъёслы дасяськыкузы, Ижысь режиссёръёслы вазисько ке, таяз учыре бадӟым ужрад ортчытэмын Вотка ёрос администрациысь культурая управлениын ужасьёслэн кужыменызы. Ужрадэз ортчытӥсьёс Надежда Елькина но режиссёр Мария Дементьева туж кышкаллям зоро куазьлэсь. Сюлмаськемзы токма луиз. Ужрадэз усьтон но ворсан нуналъёсы шунды поталляз. Спортсменъёс оскытӥзы, шудонын басьтэм вормонъёссэс спортысь легендалы Галина Кулаковалы сӥзёзы шуыса.Спортэз данъясь гуръёс чузъяськем улсын ёросъёсысь командаос стадионэ потӥзы. Парадэз усьтӥз Правительстволэн командаез. Азьпал радын вал Удмурт Республикалэн Тӧроез Александр Соловьёв, Кун Кенешлэн Тӧроез Владимир Невоструев но мукетъёсыз. Собере строен ортчизы судьяос - 100 мурт. Тужгес бадӟым командаос вал Дэри, Ува, Можга но Вотка ёросъёсысь. Спортсменъёс оскытӥзы, шудонын басьтэм вормонъёссэс спортысь легендалы Галина Кулаковалы сӥзёзы шуыса.Отӥяз спортлы сӥзем праздник культурая шулдыръяськонлы пӧрмиз. П. Чайковскийлэн «Щелкунчик» балетэзлэн гурез чузъяськем улсын стадионын бергазы 400-лэсь ятыр эктӥсьёс. Озьы ик чузъяськизы ӟуч, удмурт но бигер гуръёс. Кемалы вунонтэм кылёз Гурт шудонъёслэсь тылзэс ӝуатон. Война вакытысь машинаын пукыса, стадионэ потӥзы Вотка ёросысь Первомайское каргуртысь ожысь но ужысь ветеран Владимир Русских но Вотка ёросын вордскем Галина Кулакова. Вотка городысь Ялан ӝуась тыл дорысь ваем факелэз великен ворттылон спортъя мастере кандидатлы Геннадий Журавлёвлы сётӥзы. Со ик Гурт шудонъёслэсь тылзэс ӝуатӥз.1:1Гужем Гурт шудонъёс дыръя волейболэн но футболэн шудыны быгатэмзэс возьмато элькун но ёрос кивалтӥсьёс. Правительстволэн но ёрос йыръёслэн командаоссы спортзалын пумиськылӥзы. Волейболэн шудон туж учкымон пӧрмиз. Нырысетӥ 2 тайм 1:1 лыдын йылпумъяськиз. Вормисез шараян вылысь 3-тӥ тайм шудоно луиз. Правительстволэн командаез, азьвыл аръёсы сямен ик, капчиен вормыны малпа вал. Но ёрос йыръёс озьы гинэ ӧз сётске. Вань «висисьёс» ёрос йыръёс понна кесяськизы кадь, озьы учкисьёс ик юрттӥзы Правительстволэсь командазэ вормыны. Эстафетаын вормизы Вавожысь пиос.Ёрос йыръёслэн шумпотонзы кема ӧз кыстӥськы. Шаерысьтымы вылӥ кивалтӥсьёс футбол бусыын пунэмзэ берыктӥзы. Шудон 1:0 лыдын йылпумъяськиз. Ёрос йыръёслэн келямзылэн мугез «вакчи скамейкаен» герӟаськемын. Кызьы ивортӥз Каракулино ёрослэн йырыз Сергей Русинов (одӥгез шаплыез шудӥсь), запасын шудӥсь эшъёсмы, пе, ӧжытгес вал, футбол бусы паськыт, шудон йылпумъяськытозь, кужмо бызьылыны ӟигармы ӧз тырмы. Ма ватонэз, Правительстволэн командаез арнялы кык пол мугорзэ кыдатэ, нош ёрос йыръёс Гурт шудонын нырысьсэ пумисько.Стартлы быдэ медальГурт шудонъёс дыръя котькудӥз спортсмен куинь амалъя ӵошатсконэ пыриськыны быгатэ. Тросэз бызьылӥсьёс тэтчанын кужымзэс эскеро, гира ӝуткасьёс - гозы кысканын, нюръяськисьёс - дзюдоын. Стартлы быдэ медаль басьтыны удалтӥз Вавожысь Алина Долотовскихлы, Сарапулысь Екатерина Муленколы, Дэри ёросысь Константин Васильевлы но Алексей Беляевлы. Но огез но 3 зарни медаль ӧз басьты. Валэктон одӥг: йылэ кужмо спортсменъёслэн лыдзы.2012-тӥ арын Дэри черкогуртын ортчем Гурт шудонъёс дыръя рекордъёс 20 пол выльдэмын вал ке, туэ - одӥг пол. Эстафетаын бызьылонлэсь лыдпуссэ выльдӥзы Вавож ёросысь воргоронъёс. Малпан кылдэ: оло, стадион йӧнала дасямын ӧй вал. Спортсменъёс но судьяос валэктэмъя, лыдпусъёсты выльдыны юрттэ куазь. Воткаын ортчем шудонъёс дыръя нуналлы быдэ зор кыдыраз. - 1500 метре бызёнын вормон басьтыны юрттӥз Можга ёросысь Андрей Бочкарёв, - шуэ Дэри ёросысь Константин Васильев. - Уллёез сьӧре валтыны туж секыт, оло, соин но можга пияшлэн финишлы ӟигарыз быриз. 5 иськеме бызьылонын зарни утӥ, нош эстафета дыръя Дэри ёрос командамы кылем арын басьтэм вормонмес утьыны ӧз быгаты, 2-тӥ интые кылимы. Шумпотӥсько, нимо-дано спортсменъёс пӧлын выль нимъёс кылдо, пыдбере лёгасько егитъёс. Чурыт куртчемъёс. Озьы веразы куд-ог спортсменъёс судьяос сярысь.Чурыт куртчемъёсОзьы веразы куд-ог спортсменъёс судьяос сярысь. Сыӵе ӝожтӥськемзэс кылӥ полиатлонистъёслэсь. Нылъёслэсь отжимание лэсьтэмзэс ваньзэ лыдъяллямтэ. Соин но, дыр, кылем аръёсы куд-ог спортсменъёс 120-лэсь ятыр пол отжимание лэсьтӥзы ке, туэ самой троссэ 102 пол ӝутӥськиз Яр ёросысь Любовь Васильева.Пичи Пурга ёросысь Галина Петрова 73 пол ӝутӥськиз. 40 арессэс ортчем нылкышноос пӧлын огъя зачётын 6-тӥ инты басьтӥз.Вормон понна нуналлы быдэ мугорез кыдатоно, туэ лябыт интые ыбылӥськон луиз, шуэ кышномурт.Гира ӝуткасьёс но судьяосты ӧз ушъялэ. Вотка ёросысь Иван Калинин но Дэри ёросысь Николай Мамонтов Гурт шудонъёсы арлы быдэ пырисько но медальёс уто, но таӵе «чурыт куртчем» судьяосыз, пе, ӧм пумиталлялэ на вал. Ӝог ветлӥсь спортсменъёслэсь но котькуд вамышсэс судьяос сак эскеризы. Шаркан ёросысь нимо-дано Екатерина Ежова 10 иськем ӵошатсконысь ик палэнтэмын вал. Кызьы шуо таӵе дыръя, палэнын сылӥсь судьяослы шекъёс умойгес адӟисько. Каракулиноысь Князевъёслэн семьязы.Шудонэ - дэменГурт шудонъёс дыръя тужгес синмаськыса учкисько семьяос шоры. Куд-огез ӵошатсконэ пыриське нырысетӥ пиналэн, куд-огез - куинетӥеныз. Семьяослэн вожвылъяськоназы 7 аресысен 14 аресозь нылпиос пырисько. Гужем шудонъёс дыръя спортысь 4 амалъя кужымзэс эскеро: бызьыло, теннисэн, шашкиен но дартсэн шудо. Тужгес пичи пиналъёс пӧлын вал Вавож ёросысь Маша Вахрушева. Туэ со 1-тӥ классэ мыныны дасяське, нош шораз учкыса, зэмос спортсмен кожалод.- Гурт шудонъёсы нырысьсэ лыктӥмы, ужрад туж кельшиз, - шуэ Машалэн анаез Юлия Вахрушева. - Нылмы 2-тӥ арзэ бызьылэ, ёросысь эшъёсыз пӧлын шашкиен шудонъя ӵошатсконын вормон басьтӥз, секытгес сётско теннис но дартс, таиз понна бадӟымгес мугор кулэ. Оскиськомы, азьланяз ми но будомы. Спортэз гажан мылкыд пыӵатэ кузпалы Александр Васильевич. Нуналлы быдэ Маша сьӧраз бызьылыны пота. Кезысь эмъян удысын ужась Сабуровъёс та ӵошатсконъёсын арлы быдэ вормонъёс басьто. 4 пиналзы будэ. Веразы ёросысь команда понна теннисэн шудэ. Нош азьвыл семьяеныз џош вожвылъяське вал. Веразы будэм бере Сабуровъёс Егоренызы зарни медальёс басьтылӥзы, нош табере Маша нылынызы ӵошатсконэ пырисько. Пичи Варязы но бызьылыны яратэ, пе.Алнаш ёросысь Концовъёс коляскаен ик лыктӥллям. Ньылетӥ пиналзылы 8 толэзь гинэ ай, нунызэс утьыны сьӧразы анайзэс Нина Михайловна Тарасоваез вайиллям. Таӵе празднике шедемезлы кышномурт паймемын, спортсменъёс пӧлын, пе, улон шулдыр вылэм.Тросэз спортсменъёс кузпалъёссэс, нуныоссэс сьӧразы ваемын вал. Пиналъёссылы пичиысен спортэз яратон мылкыд пыӵато, асьсэлы кивоштӥсьёс будэто. Тӧро А. Соловьёв кужымзэ эскериз, шальы лэзьяса.17 медальТужгес трос медаль омыртӥзы дэриос но шарканъёс. Шумпотэмзэ уг ваты Шаркан ёрос администрациысь мугорез кыдатон культура но спорт понна кыл кутӥсь Сергей Чернов: - Азьвыл аръёсы ӝог ветлӥсьёс пӧлын ялан кузёяськылӥзы кык Сергейёс: Ловкин но Корепанов, таяз учыре соослэсь нырулзэс ӵушиз ёросысьтымы егит спортсмен Александр Перевозчиков. 5 но 10 иськеме вамышъянын 2 зарни медаль басьтӥз. Нылъёсмы но будо. 18 аресъем Юлия Турова 3 но 5 иськемъёсы ӝог вамышъянын зарни но азвесь медальёс утӥз. Тэтчась Татьяна Широбокова но медаль дорозь сузьтӥськиз. - Ёрос кивалтӥсьёсты но паймытӥзы кадь туэ?- Кивалтӥсьёсмы вань ӵошатсконъёсын пьедесталэ тубазы, озьы соос ёросысь спортсменъёслы пример возьмато, - веранзэ азьланьтэ Сергей Чернов. - Милям умой радъямын ёросын ортчись гурт шудонъёсмы. Арлы быдэ пӧртэм муниципал кылдытэтъёсын ортчытӥськомы, озьы гуртоослы выль стадион пуктӥськомы. Со сяна, спортысь одӥг амалэз одӥг гурт поселениын азинтыны тыршиськомы. Кылсярысь, Зар-Вишурын тросгес уло гира ӝуткасьёс, ас доразы ёрослэсь чемпионатсэ ортчытъяло. Гуртоос ог-огзылэсь дышетско, дырзэс шыръяло. Тазьы ужаммылэн емышез шӧдӥське. Шарканъёслэн эшшо одӥг данъяськонзы вань. Азьвыл аръёсы тросэз гурт спортсменъёс тол но гужем шудонъёсы пырисько вылэм, туэысен выль сямен ужаны кутскиллям. Кызьы верало спортэз валась тренеръёс, куасэн но пыдын бызьылонлы дасяськон чылкак пӧртэм луэ. Оло, ӵапак та муген ик шарканъёс туэ трос медаль басьтыны быгатӥзы.Вормон но дунтэм пыдкукГурт шудонъёсын тужгес учкымонэз - гозы кыскан. Соку вань ёросъёсысь спортсменъёс но учкисьёс стадионэ люкасько. Воргоронъёслэн гозы кысконазы 8 мурт пыриське, огъя секталазы 680 килограммлэсь ортчыны кулэ ӧвӧл. Мыло-кыдо учкисьёс.Азьвыл аръёсы ӵошатсконэз ортчытъязы ӵошкыт асфальт вылын, Воткаысь стадион котырын ӵошкыт инты ӧз шедьы. Бен, пыдын бызьылон сюресъёс чебересь, но отчы уд дӥсьты бугайёсты лэзьыны. Резина сюресэз 5 минут куспын пасялозы. Спортсменъёслэсь секталазэс лыдэ басьтыса, ӵошатскон кыкетӥ арзэ нимысьтыз шобыртэм сюрес вылын ортчиз. Удмуртиысь Гозы кысканъя федерациен кивалтӥсь, Гракын улӥсь Сергей Крестьянинов ужрадэз ортчытонлы рос-прос дасяськем. Гозы кыскасьёслы нимысьтыз коньдон висъям, ёросысьтыз командазэ но дасям.Гозы кысканын аспӧртэмлыко рекордъёс пуктэмын. Ӵошатскон тужгес кема кыстӥськиз Дэри но Можга ёросъёсысь воргоронъёс куспын - 2 минут 30 секунд, тужгес ичи Сьӧлта но Глаз, Пичи Пурга но Юкаменск командаос куспын - 3 секунд. Гозы кыскан вакытэ шунды но мыняз, куазь но кыдыраз. Соин ик котькуд командалэн ӵошатскон амалъёсыз пӧртэмесь вал: кин сюресэз кӧсатӥз, кин ке ву кисьтаз, кин ке нимысьтыз пыдкукъёс басьтэм. - Нош милемлы куазь юрттӥз, - шуэ Юкаменск ёрос командаысь Александр Огородов. - Зорыны кутскиз но, дунтэм пыдкукъёсмы гылӟемысь дугдӥзы, азьвыл аръёсы 9-тӥ интыозь ӝутскыны быгатылӥмы ке, туэ 3-тӥ инты басьтӥмы. Ми понна со вераны луонтэм шумпотон. Пӧртэм гуртъёсын улэменымы, нимысьтыз тренировкаос ортчытыны луонлыкмы уг кылды. Вуоно арын та вормонмес утьыны секытгес луоз, дыр.Кыкетӥ арзэ ӵошатсконэ пырисько нылкышно командаос. Кышномуртъёс 6 кузя луыны кулэ, огъя секталазы 450 килограммлэсь медаз ортчы. Нырысетӥ инты понна нюръяськизы Грак но Кияса ёросъёсысь командаос. Шуныт кылъёс верано кияса нылкышноослы. Соос бӧрсьысь бӧрсе 3 пол гозы кысконо луизы. Ӵапак со ик шӧдӥськиз, луоз, зарни понна нюръяськон дыръя. Чемпионъёс луизы гракъёс, соос чидасесьгес вал. 4 нунал ӵоже кыстӥськем ӵошатсконын вормисе потӥзы Дэри, Можга но Ува ёросъёсысь командаос.Вунонтэм Вотка но вуоно СарапулБерло аръёсы ортчем шудонъёсын спортсменъёсты уродгес сюдылӥзы. Таяз учыре вань куноосты воткаос дурыныз утялтӥзы. Котькуд спортсмен нуналлы быдэ 3 сюрс калория тыр сиськиз. Кызьы вера Воткаысь 10 номеро школаысь столовоен кивалтӥсь Татьяна Никитина, городысь 3 школаын спортсменъёсты сюдӥзы, ваньмаз одӥг кадь сиён пӧразы.Бызьылӥсьёс, вазь ӵукна султыса, мугорзэс кыдато ке, ми плита котырын бергамы, - шуэ Татьяна Геннадьевна. - Кылсярысь, милям столовоямы 300 пала адями сиськиз, одӥг нуналлы 15 килограмм огреч но помидор кошкиз, 90 килограмм горбуша.Воткаын ортчем шудонъёс йылпумъяськизы. 4 нунал ӵоже кыстӥськем ӵошатсконын вормисе потӥзы Дэри, Можга но Ува ёросъёсысь командаос. Ас подгруппаосазы вормисьёс луизы на Шаркан но Юкаменск ёросъёсысь спорт-сменъёс. Табере гурт спорт-сменъёс вуоно арлы дасяськозы. Тол шудонъёсты эграос пумиталозы, нош гужемзэ - сарапулъёс.Удмуртилэн Тӧроез А. Соловьёв пусйиз: власть азьланяз но тыршоз шаерамы спортэн выронъя луонлыкъёс кылдытыны.Валентина Емельянова Туспуктӥзы Валентина ЕМЕЛЬЯНОВА но Эдуард КАРИПОВ Теги: Гуртшудонъёс  